Swanger vrou van Robbeneiland ontruimDie NSRI se Spirit of Vodacom-reddingsboot waarmee die vrou vervoer is ŉ Swanger vrou moes Woensdagoggend dringend van Robbeneiland na Kaapstad vervoer word nadat sy op die eiland in kraam gegaan het, het die Nasionale Seereddingsinstituut (NSRI) gesê. “ŉ Boot met ŉ paramedikus aan boord is omstreeks 03:00 ontbied om die 35-jarige vrou, wat ŉ werknemer op die eiland is, te gaan haal,” het Craig Lambinon, woordvoerder vir die NSRI, gesê. “Sy is met die Spirit of Vodacom-reddingsboot na Kaapstad vervoer en by die New Somerset-hospitaal opgeneem.” Dit is Noxolo Adaonis, van Delft in Kaapstad, se vierde kind. Personeel by die hospitaal het bevestig dat Noxolo om 09:00 steeds in kraam was en dat dit goed gaan met ma en baba.